Guruhark

Hark

1998 asutas hardcore punk grupi Nyrok City kitarrist ja helilooja Edy meloodilist kitarripoppi viljeleva kvarteti Hark, kuhu kuulusid veel laulja Katariina Reinoja, Martiini ja trummar-klahvpillimängija Martin. Ansambel andis rea kontserte ja salvestas stuudios mõned lood ("Pueriilne", "Humanoia", "Asustatud Asteroid").

Guruhark 2000–2002

Aastal 2000 lahkusid Katariina Reinoja ja Martin. Edy võttis vokalistikohustused, loobus trummarist ja võttis kasutusele programmeeritava trummimasina. Naisvokalistiks oli Edy toonane elukaaslane Maria. Eksperimenteerides erinevate kitarrikõladega võttis ansamblisse lisaks kitarristid Sven Antsoni (endine Tartu Lasteteatri näitleja) ja hiljem ka kunstnik Peeter Krosmanni. Ansambel esines sageli erinevatel üritustel ja festivalidel (näiteks esimesel kunstifestivalil Postsovkhoz 2001). Kuigi Edy läks pooleks aastaks Prantsusmaale elama (ansambel esines vähemalt ühel kontserdil Pärnus ka ilma temata), kutsus ta kevadel 2001 ansambli uuesti kokku, ise ühel kontserdil (Tartu Lasteteatris) trumme mängides. Aastal 2000 salvestas Guruhark (Edy, Martiini, Antson) albumitäie lugusid, mida toona plaadina ei avaldatud. Tuntumad laulud sellest perioodist on "Kaltsumees", "PIL", "Retro" jt.
5. detsembril 2002 esines Guruhark üritusel "Ökopunk" Tartus Tiigi tänava vanas veskihoones (Ökopungi peaesinejaks oli J.M.K.E). Pärast seda naasis Edy Nyrok Citysse ja Guruhark lõpetas tegevuse. Martiini ja Sven Antson mängisid hiljem ansamblis Radio de Libertad.

"Saba ja sarved"

2001. aasta alguses, kui Edy viibis Pariisis, koostasid Martiini ja Kristjan Ots erinevatest salvestistest (Harki lindistused, hilisemad prooviruumi- ja kontsertvõtted) albumi "Saba ja sarved" sõltumatu firma Severcide Lo-Fi all. 
Lood: 1. Pueriilne 2. Ei kulgeja 3. Päikene 4. Leerilapsed 5. Retro 6. Riga-intro 7. Saba ja sarved 8. Pikalt! 9. Burnett ja Bond 10. Humanoia 11. Cherry Ed Amazing Funk 12. Pueriilne (live) 13. Midagi head 14. PIL (live) 15. Lennujaama kohvik (Retro live) 16. Hüvastijätt/Skiso (live) 17. Õäöü 18. Uhr-gh (Hark! esimene demo) 19. Karlmari 3 tulukest 20. Linnud (fuck off stupid industrial world) 21. Asustamata asteroid (instro saksofonita) 22. Asustatud asteroid 23. Asustatud asteroid (Edy) 24. Fantoom.
Aastal 2004 ilmusid lood "Pueriilne" ja "Retro" Eesti indie-kogumikul "Garage ja Mürage". Samal aastal kasutati Guruharki instrumentaali "PIL" filmis "Sigade revolutsioon". 
23. detsembril 2006 hukkus autoõnnetuses ansambli algkoosseisu laulja ja mitme laulu sõnade autor Katariina Reinoja.

"Saepuru ja Giboaboa" ning uus tulemine 2007

Kevadel 2007 väljastas Severcide Lo-Fi Guruharki aastal 2000 tehtud stuudiosalvestised albumil "Saepuru ja Giboaboa":
1. Brünett ja blond 2. Hüvastijätt 3. Luperlogic My Aerobics 4. Kaltsumees 5. Kaltsumees balalaikaga 6. Humanoia 7. Zombie Reality 8. PIL 9. Ööpäev 10. Retro 11. Timuka maja 12. Kolm tulukest.
Samal aastal kogunes ansambel uuesti koosseisus Edy, Martiini, Sven Antson, Aladar Rebane (trummid), Lauri Pajos (klahvpillid) ning esines 26. mail Tallinnas Paljassaare rokkfestivalil. Siis lagunes Guruhark uuesti, kuni esines 1. märtsil 2008 üritusel Turbodisko, koosseisus Edy, Antson, Nyrok City bassist Karlis Kraana ja uus trummar Olevik. 
Suvel 2008 naasis Martiini bändi, planeeriti esinemine indie-festivalil Schilling, mis jäi ära, kuna Edy siirdus USA-sse.